Humorshirts.nl | De allermafste gekste leukste funny T-shirts op het internet! | KEEP ORANJE AND PARTY - Teenager shirt met lange mouwen van Fruit of the Loom Bybelskool » Psalm 119:25-32 – DALET: Die pad van u bevele volg ek geesdriftig
Ek verkneukel my in die vernuftigheid van die Psalmis wat in hierdie vierde gedeelte – waarvan elke reël begin met die letter DALET – regdeur die ander groot woord van God se pad met ons inspan om sy boodskap oor te bring. Dit is die woord DÊRÊG (pad) wat ook met ‘n Dalet begin.
Let op hoe hy aan die een kant oop en eerlik voor die Here kom en sy eie lewenspad met die Here deel (119:26) wat uiteraard ook kommer insluit (119:28) en die problematiek van bedrog (119:29). En wonder bo wonder het die Here hom geantwoord deur hom sy voorskrifte te gee sodat hy God se pad kan verstaan en daarvolgens – of meer korrek – daarop kan wandel.
Dit is die pad van God se opdragte, van eerlikheid, en van God se bevele. Daarom leer die Psalmis by God sy voorskrifte, vra hy dat God hom sal help om sy opdragte te verstaan: “sodat ek oor u wonders kan nadink.” Hy verlaat hom ook heel pertinent op God se genade, want in die lig van die wet se eise is dit presies wat hy nodig het (119:29)!
En soos hy God se beslissings en bepalings agterkom, hou hy dit voor oë, hou hy daaraan vas in die gebed dat die Here hom nie beskaamd sal laat staan nie: “Die pad van u bevele volg ek geesdriftig, want U verruim my insig.”
Die Woord is regtig ‘n huis om in te woon. Soos ‘n mens groei in die insig en begrip van God se pad met jou, neem sy wil vorm aan soos ‘n huis waarin jy vertroud raak met die kamers en die lewe wat daarin moontlik is.